L 229/2
HR
Službeni list Europske unije
18.9.2023.
(3)
Tim se okvirom nastoje ostvariti dva opća cilja.
Prvi je cilj osigurati uvjete potrebne za konkurentnost i inovacijski kapacitet Unije, osigurati prilagodbu industrije strukturnim promjenama koje nastaju zbog kratkih inovacijskih ciklusa i potrebe za održivošću te ojačati ekosustav poluvodiča na razini Unije udruženim znanjem, stručnošću, resursima i zajedničkim prednostima.
Drugi cilj, koji je zaseban i nadopunjuje prvi, jest poboljšati funkcioniranje unutarnjeg tržišta uspostavom jedinstvenog pravnog okvira Unije za povećanje njezine dugoročne otpornosti i njezine sposobnosti za inovacije i osiguravanje sigurnosti opskrbe u području poluvodičkih tehnologija u cilju povećanja pouzdanosti radi suzbijanja poremećaja.
(4)
Potrebno je poduzeti mjere za izgradnju kapaciteta i jačanje Unijina ekosustava poluvodiča u skladu s člankom 173. stavkom 3.
Ugovora o funkcioniranju Europske unije (UFEU).
Te mjere ne bi trebale podrazumijevati usklađivanje nacionalnih zakona i drugih propisa.
U tom bi pogledu Unija trebala povećati konkurentnost i otpornost poluvodičke tehnološke i industrijske baze te pritom ojačati inovacijski kapacitet svojeg ekosustava poluvodiča u cijeloj Uniji, smanjiti ovisnost o ograničenom broju poduzeća i geografskih lokacija trećih zemalja te poboljšati svoje mogućnosti projektiranja i proizvodnje, pakiranja, ponovne upotrebe i recikliranja naprednih poluvodiča.
Inicijativa Čipovi za Europu („Inicijativa”) uspostavljena ovom Uredbom trebala bi poduprijeti te ciljeve premošćivanjem jaza između naprednih istraživačkih i inovacijskih sposobnosti Unije i njihova održivog industrijskog iskorištavanja.
Inicijativa bi trebala promicati izgradnju kapaciteta kako bi se omogućili projektiranje, proizvodnja i integracija sustava u području poluvodičkih tehnologija sljedeće generacije te poboljšati suradnju među ključnim akterima u cijeloj Uniji, ojačati Unijine lance opskrbe poluvodičima i lance vrijednosti poluvodiča, unaprijediti ključne industrijske sektore i stvoriti nova tržišta.
(5)
Zbog raširene upotrebe poluvodiča nedavne nestašice izravno su ili neizravno negativno utjecale na poduzeća u cijeloj Uniji i imale snažne gospodarske posljedice.
Gospodarski i društveni učinak doveo je do povećane svijesti javnosti i gospodarskih subjekata, a zatim i pritiska na države članice da odgovore na problem strateških ovisnosti u pogledu poluvodiča.
Istodobno, međuovisnost u cijelom lancu vrijednosti obilježje je poluvodičkog sektora, u kojem nijedna geografska lokacija ne dominira svim fazama lanca vrijednosti.
To obilježje prekograničnosti dodatno je naglašeno zbog uloge poluvodičkih proizvoda kao pokretača industrija na kraju proizvodnog lanca.
Iako proizvodnja poluvodiča može biti koncentrirana u nekim regijama, korisničke industrije nalaze se diljem Unije.
U tom se kontekstu sigurnost opskrbe poluvodičima i otpornost ekosustava poluvodiča najbolje mogu postići usklađivanjem prava Unije na temelju članka 114.
UFEU-a.
Potreban je jedinstven koherentan regulatorni okvir za usklađivanje određenih uvjeta u skladu s kojima bi operatori provodili posebne projekte kojima se doprinosi sigurnosti opskrbe i otpornosti Unijina ekosustava poluvodiča.
Osim toga, trebalo bi uspostaviti koordinirani mehanizam za praćenje, strateško mapiranje, sprečavanje kriza i odgovor na njih kako bi se odgovorilo na problem nestašica u opskrbi i spriječile prepreke za jedinstvo unutarnjeg tržišta, izbjegavajući razlike u odgovoru među državama članicama.
(6)
Za jačanje ključne infrastrukture i sigurnosti Unije te njezina tehnološkog vodstva potrebni su najsuvremeniji i tehnološki zreli čipovi, posebno za prilagođavanje strateških sektora budućim promjenama.
(7)
Postizanje tih ciljeva trebalo bi poduprijeti mehanizmom upravljanja.
Kako bi se olakšale neometana, djelotvorna i usklađena provedba ove Uredbe te suradnja i razmjena informacija, na razini Unije ovom bi Uredbom trebalo uspostaviti Europski odbor za poluvodiče, koji se sastoji od predstavnika država članica i kojim predsjeda Komisija.
Europski odbor za poluvodiče trebao bi pružati savjete Komisiji i pomagati joj u vezi s određenim pitanjima, uključujući dosljednu provedbu ove Uredbe, olakšavanje suradnje među državama članicama i razmjenu informacija o pitanjima povezanima s ovom Uredbom.
Europski odbor za poluvodiče također bi trebao savjetovati Komisiju o međunarodnoj suradnji u vezi s poluvodičima.
Europski odbor za poluvodiče trebao bi održavati zasebne sastanke za zadaće iz različitih poglavlja ove Uredbe.
Na različitim sastancima mogu sudjelovati različiti sastavi predstavnika na visokoj razini, a Komisija može osnivati podskupine.